1.Uvod

Evropski standardi so se izkazali za pomembno politično orodje za oblikovanje evropske politike. Standardi predstavljajo instrumente politike, ki odpravljajo tehnične ovire zaradi nasprotujočih si nacionalnih standardov in tako izboljšujejo delovanje enotnega trga. Zagotavljajo interoperabilnost omrežij in sistemov, podeljujejo visoko stopnjo varstva potrošnikov in varstva okolja ter podpirajo in spodbujajo inovacije. Koristijo potrošnikom, podjetjem in družbi na splošno ter prispevajo k splošni rasti in konkurenčnosti gospodarstva EU.

Komisija si s spodbujanjem razvoja evropskih standardov za blago in storitve na strateških prednostnih področjih, ki predstavljajo rastoče trge, prizadeva za ustvarjanje konkurenčne prednosti za evropska podjetja, zlasti za MSP.

Objava letnega programa dela Unije za evropsko standardizacijo se zahteva v Uredbi (EU) št. 1025/2012 (v nadaljnjem besedilu: Uredba), njegov namen pa je opredeliti strateške prednostne naloge za evropsko standardizacijo, v katerih se upoštevajo cilji politike, ki jih je Komisija določila v svojem načrtovanju.

Da bi evropska standardizacija dobila nov zagon, je letni program dela Unije za leto 2017 del obsežnega svežnja o standardizaciji, ki vključuje sporočilo Komisije z naslovom „Evropski standardi za 21. stoletje“ z delovnim dokumentom služb Komisije o standardizaciji storitev in sporočilo o poročilih iz člena 24 o izvajanju Uredbe. V letnem programu dela Unije se posebna pozornost namenja sporočilu o načrtu prednostnih nalog na področju standardov IKT, sprejetemu 19. aprila 2016. Tudi ta letni program dela Unije je bil sprejet ob upoštevanju razprav v okviru skupne pobude za standardizacijo, ki jo je Komisija sprožila po sprejetju strategije za enotni trg.

Podpira ukrepe pri vseh prednostnih nalogah Komisije v zvezi s povezanim enotnim digitalnim trgom; trdno energetsko unijo s podnebno politiko, usmerjeno v prihodnost; bolj povezanim in pravičnejšim notranjim trgom z okrepljeno industrijsko bazo.

Ta letni program dela Unije dopolnjuje ukrepe, vključene v letni program dela za leto 2016, zlasti o vključevanju v smislu Uredbe.

Usmeritve, navedene v programu dela, na proračun ne vplivajo v večji meri, kot je bilo predvideno v finančnem načrtu za leto 2017.

2.Strateške prednostne naloge za evropsko standardizacijo

2.1.Standardizacija IKT

V sporočilu Komisije z naslovom Prednostne naloge na področju standardizacije IKT za enotni digitalni trg je opredeljen seznam prednostnih gradnikov za enotni digitalni trg, pri katerih je standardizacija IKT najnujnejša: komunikacije 5G, računalništvo v oblaku, internet stvari (IoT), tehnologije (obsežnih) podatkov in kibernetska varnost. To so bistveni tehnološki gradniki, na katerih bodo temeljila področja, kot so e-zdravje, povezana in avtomatizirana vozila, pametna energija, napredna proizvodnja ali pametna mesta. Komisija na tej stopnji še ne predvideva pošiljanja zahtev za standardizacijo evropskim organizacijam za standardizacijo, vendar bo zaprosila za njihovo sodelovanje pri več pripravljalnih dejavnostih, namenjenih evidentiranju in razvoju ustreznih standardov.

Pri računalništvu v oblaku bo Komisija od evropskih organizacij za standardizacijo zahtevala posodobitev evidentiranja standardov in smernic glede računalništva v oblaku za končne uporabnike (zlasti MSP in javni sektor), v sodelovanju z mednarodnimi organizacijami za razvoj standardov, ponudniki storitev v oblaku in končnimi uporabniki, do sredine leta 2017.

Pri internetu stvari bo Komisija spodbujala interoperabilno okolje za internet stvari v sodelovanju z evropskimi organizacijami za standardizacijo in mednarodnimi organizacijami za razvoj standardov. Nato bo ocenila, ali so potrebni dodatni ukrepi za odpravo ugotovljene pomanjkljive interoperabilnosti, in po potrebi razmislila o pravnih ukrepih za priporočitev primernih standardov.

Pri kibernetski varnosti bo Komisija:

povabila evropske organizacije za standardizacijo k pripravi praktičnih smernic, ki zajemajo internet stvari, 5G, oblak, masovne podatke in pametne tovarne, do konca leta 2016;

povabila evropske organizacije za standardizacijo k razvoju standardov, ki podpirajo globalno interoperabilnost in nemoteno zaupanja vredno avtentikacijo med predmeti, napravami ter fizičnimi in pravnimi osebami na podlagi primerljivih modelov zaupanja, do konca leta 2018;

v naslednjih treh letih podpirala evropske organizacije za standardizacijo pri razvoju na standardih temelječih smernic za upravljanje tveganj v zvezi s kibernetsko varnostjo za organizacije in povezanih revizijskih smernic za organe ali regulatorje z nadzornimi pristojnostmi.

Komisija bo sodelovala z evropskimi organizacijami za standardizacijo in tako zagotavljala, da njihove strategije in časovni načrti dejavnosti upoštevajo nove zahteve, ki izhajajo iz digitalizacije panog, kot so vozila, energija, e-zdravje in napredna proizvodnja.

2.2.Standardizacija na področju storitev